Mäkihypyssä Maturan paras henkilökohtainen arvokisasaavutus on viides sija Val di Fiemmen MM-kilpailujen 2013 suurmäessä. Samojen kisojen normaalimäessä hän oli 12:s. Val di Fiemmen MM-kisojen 2003 suurmäen kilpailussa hän sijoittui 20:nneksi. Sotšin olympialaisissa 2014 hän oli suurmäessä 18:s. Harrachovin lentomäen MM-kilpailuissa 2014 hän sijoittui 14:nneksi. Falunin MM-kilpailujen 2015 suurmäessä hän oli kuudestoista. Joukkuekilpailussa hänen paras saavutuksensa on viides sija Planican lentomäen MM-kisoista 2010. Maailmancupissa hän on voittanut kaksi kilpailua, molemmat Sapporon Ōkurayaman mäessä tammikuussa 2013. Helmikuussa 2013 hän palasi jälleen palkintokorokkeelle sijoituttuaan samana päivänä käydyissä Harrachovin lentomäkikilpailuissa ensin kolmanneksi ja sitten toiseksi. Maailmancupin kokonaiskilpailussa hän oli kaudella 2012–2013 kymmenes.